Diari Oficial de la Generalitat Valenciana


Sumari del DOGV 3784, del 03-07-2000 (2000/5539)

DECRET 98/2000, de 27 de juny, del Govern Valencià, pel qual es regula la concessió d'ajudes destinades al foment del desenvolupament local.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/06/27/98**

### Versions

 28/06/2001 - Actualitat  Text inicial: 04/07/2000 - 27/06/2001 

### Dades del document

Número de DOGV
:   3784

Data del DOGV
:   03-07-2000

Secció del DOGV
:   I. DISPOSICIONS GENERALS

Número del document
:   2000/5539


Data del document
:   27-06-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * regió desfavorida
    * suport econòmic
    * administració local
    * creació d'ocupació
    * ajuda a l'ocupació
    * desenvolupament rural
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 28.06.2001**

**Decret 98/2000, de 27 de juny, del Govern Valencià, pel qual es regula la concessió d'ajudes destinades al foment del desenvolupament local.**

**[(DOCV núm. 3784 de 03.07.2000)](http://www.docv.gva.es/datos/2000/07/03/pdf/2000_5539.pdf) Ref. 2229/2000**

La Conselleria d'Economia, Hisenda i Ocupació té, entre les seues competències, la instrumentació de la política de desenvolupament regional que acorde el Govern Valencià en el marc establit per l'administració central, la Comunitat Económica Europea i el propi de la Generalitat Valenciana.

En el Programa Operatiu Comunitat Valenciana (2000-2006), presentat a la Comissió Europea, es recullen accions de desenvolupament local, orientades a millorar la integració i articulació territorial al si de la comunitat autónoma, l'execució de les quals és competència de la Generalitat Valenciana.

Les actuacions de política regional orientades al desenvolupament local tenen com a objectiu aconseguir la difusió del creixement económic sobre la totalitat del territori, evitant una concentració excloent d'aquest en determinades zones. Per a aconseguir aquesta finalitat cal disposar dels mitjans necessaris que compensen les mancances de determinades comarques i municipis per a sumar-se als processos de creixement continu, en els quals es basa la millora de les condicions de vida de la població. Perquè les activitats económiques nasquen i resulten viables en una localització determinada, cal que hi haja dotacions adequades de distints factors: infraestructures públiques productives i equipaments, recursos humans qualificats i un entorn institucional i social favorable per al desenvolupament d'iniciatives empresarials. Aquests elements s'acumulen amb el creixement económic i aconseguir que n'hi haja en quantitats suficients mínimes en les zones relativament endarrerides és un requisit imprescindible perquè puguen seguir a la resta de la Comunitat Valenciana en el seu procés de desenvolupament.

Perquè les polítiques de desenvolupament local tinguen sentit han de contribuir a compensar algunes d'aquestes mancances en zones concretes, peró sempre a partir de la iniciativa d'algun agent local. La filosofia que inspira aquestes actuacions de política regional és que alló fonamental és donar suport a les iniciatives locals, complementant els recursos que aquestes puguen aportar i contribuint així a facilitar la viabilitat dels projectes. Si s'aconsegueix que aquests tinguen èxit s'haurà creat un capital social, consistent en la major confiança dels habitants de la localitat en la seua capacitat de desenvolupar projectes i generar activitat, ocupació i renda.

Aquest capital de confiança té valor productiu i social per a la difusió del desenvolupament cap a les zones més desfavorides. Des del punt de vista económic, l'èxit de les actuacions de desenvolupament local demostra a altres agents privats que la localització d'activitats en aquests municipis i comarques és viable. Des del punt de vista social, els projectes viables constitueixen exemples d'iniciativa i cooperació, elements ambdós imprescindibles per al desenvolupament.

La multipolaritat de l'activitat económica valenciana és un punt de partida favorable per a la difusió del desenvolupament, peró no assegura que aquest arribe a tot el territori. Per a aconseguir-ho, i en particular perquè es difonga a les comarques menys dinàmiques de l'interior, s'han definit les actuacions recollides en aquest decret.

El present decret és complementari respecte a altres programes establits per la Generalitat Valenciana que inclouen també, entre les seues finalitats, l'estímul a l'activitat económica en el pla local i comarcal i pretén facilitar la col·laboració entre les entitats locals. La seua vocació és contribuir d'una manera especial a animar l'activitat económica en l'interior de la comunitat, especialment en les àrees més deprimides, atesa la tendència espontània del desenvolupament económic a concentrar-se en la franja litoral i en l'entorn de les principals ciutats.

Ateses les característiques de les actuacions que es pretenen promoure, el suport financer va dirigit a les corporacions locals i institucions sense ànim de lucre que executen accions que contribuïsquen a crear les infraestructures i els serveis necessaris per a la millora de les possibilitats de desenvolupament dels seus municipis.

Per tot aixó, a proposta del conseller d'Economia, Hisenda i Ocupació, amb la deliberació prèvia del Govern Valencià, en la reunió del dia 27 de juny de 2000,

DECRETE

I. Objecte

**Article 1**

El present decret té per objecte la concessió d'ajudes económiques per a la realització d'actuacions que promoguen el desenvolupament económic i social en l'àmbit local dins de la Comunitat Valenciana.

II. Beneficiaris

**Article 2**

Podran sol·licitar aquestes ajudes:

a) Les corporacions locals i altres entitats locals de la Comunitat Valenciana que estiguen compreses en l'article 3 de la Llei 7/1985, de 2 d'abril, Reguladora de les Bases de Règim Local.

b) Els organismes autónoms locals, així com les societats participades majoritàriament per una entitat local, l'objecte de les quals siga la promoció económica local mitjançant la realització d'activitats tendents a satisfer les necessitats col·lectives que vinguen imposades per l'interés general o per raons d'utilitat pública.

c) Institucions públiques, organitzacions empresarials i sindicals i altres entitats privades sense ànim de lucre.

III. Actuacions promovibles

**Article 3** ****[1]****

1. Seran promovibles les actuacions següents:

a) Infraestructura i equipaments per a l'assessorament empresarial i la prestació de serveis a empreses. No s'entendran incloses en aquest apartat les actuacions relatives als polígons industrials.

b) Infraestructura i equipament d'ús públic per a la promoció del turisme interior.

c) Infraestructura i equipament per a les activitats de protecció i manteniment d'espais naturals protegits.

d) Infraestructura i equipament per a les activitats de recuperació d'oficis i qualificacions tradicionals, lligats a la revitalització de les economies locals.

e) Infraestructura i equipaments col·lectius destinats a activitats socials i esportives per als municipis d'interior de menys de 1.000 habitants.

2. Perquè puguen considerar-se promovibles les actuacions assenyalades anteriorment, s'haurà d'acreditar, a la presentació de la sol·licitud, que el sól reuneix els requisits necessaris per a poder executar-hi l'actuació sol·licitada.

3. Excepcionalment, el Govern Valencià podrà declarar promovibles altres programes d'actuació que, per les seues característiques, revestisquen un interés singular en relació amb els objectius proposats.

**Article 4**

Queden excloses de finançament les actuacions assenyalades en l'article anterior que es realitzen en municipis la població dels quals siga superior a 100.000 habitants.

**Article 5**

1. Es consideraran inversions incentivables, les realitzades dins dels conceptes següents:

a) Adquisició de terrenys estrictament necessaris per a la implantació del projecte.

b) Cost d'infraestructura i urbanització adequats a les necessitats del projecte.

c) Cost de l'obra vinculada al projecte.

d) Cost dels treballs de planificació, enginyeria del projecte i direcció facultativa del projecte.

e) Cost de l'equipament.

2. La inversió incentivable, als efectes de les ajudes, s'haurà d'haver iniciat després de l'1 de gener de l'any 2000.

IV. Ajudes

**Article 6**

1. Les ajudes regulades en el present decret consistiran en una subvenció sobre la inversió aprovada per al projecte.

2. L'import màxim de l'ajuda no podrà superar el 70% del pressupost aprovat de l'actuació, en els municipis menors de 5.000 habitants, ni el 60% en la resta dels casos, sense que en cap cas l'import màxim supere els 320.173.811 de pessetes (601.012,10 euros).

3. Els límits anteriors sols podran superar-se en caos excepcionals, i amb l'aprovació del Govern Valencià.

**Article 7**

L'import total de les ajudes regulades en el present decret no podrà superar el crèdit pressupostari que amb aquesta finalitat es publique anualment en el Diari Oficial de la Generalitat Valenciana.

**Article 8**

Per a la valoració dels projectes i la concessió o denegació de subvenció, es tindran en compte els criteris següents:

a) Capacitat d'impulsar directament l'activitat económica i l'ocupació.

b) Contribució del projecte a la reducció dels desequilibris territorials al si de la Comunitat Valenciana.

c) Complementarietat amb altres programes d'actuació de la Generalitat Valenciana.

d) La necessitat, el grau de maduració i la viabilitat del projecte, així com la garantia d'execució en els terminis previstos.

e) Garantia sobre la disponibilitat de recursos que completen el finançament del projecte.

f) Caràcter mancomunat de l'actuació.

**Article 9**

1. Les entitats beneficiàries hauran de comunicar a la Direcció General d'Economia les subvencions o ajudes que hagen sol·licitat o obtingut per a l'execució de la mateixa actuació. L'incompliment d'aquesta obligació podrà donar lloc a la revocació de la resolució de concessió d'ajudes.

2. L'import de les subvencions o ajudes que es concedisquen en cap cas podran ser de tal quantia que, aïlladament o en concurrència amb altres subvencions o ajudes, siga quina siga la seua naturalesa, órgan o administració que les concedisca, superen el cost de l'actuació que ha de realitzar el beneficiari.

3. La concurrència de subvencions o ajudes per a un mateix projecte haurà d'ajustar-se a les disposicions legals vigents aplicables a cadascuna d'elles, en matèria de compatibilitat de fons i límits màxims de finançament.

V. Del procediment de concessió de les ajudes

**Article 10**

1. Les sol·licituds hauran de presentar-se davant la Direcció General d'Economia.

L'expedient de sol·licitud s'iniciarà amb la presentació dels documents següents:

a) Instància dirigida a la Conselleria d'Economia, Hisenda i Ocupació, que durà adjunt l'imprés normalitzat.

b) Documentació acreditativa de la institució que presenta la sol·licitud. Si és el cas, poder o representació de la persona que figura o compareix.

c) Certificació de l'órgan competent de l'entitat sol·licitant de l'aprovació del projecte per al qual se sol·licita subvenció.

d) Memória del projecte que s'ha de realitzar que haurà d'incloure:

– Descripció del projecte.

– Memória valorada, o si és el cas, pressupost desglossat per partides de despesa.

– Estudi de viabilitat socioeconómica.

– Croquis d'ubicació de la inversió i plànol general de conjunt.

– Estudi d'impacte mediambiental, quan pertoque.

e) Declaració de subvencions sol·licitades o concedides per al mateix projecte.

f) Quan pertoque, justificació d'estar al corrent en les obligacions tributàries i davant la Seguretat Social.

g) I qualsevol informació o documentació addicional que la Direcció General d'Economia considere necessària per a la resolució de l'expedient.

2. La presentació de la sol·licitud implica que l'entitat de què es tracte coneix i accepta tots els requisits que s'estableixen en el present decret.

**Article 11**

La Direcció General d'Economia valorarà les sol·licituds en funció dels criteris establits en el present decret i elaborarà una proposta en relació amb l'aprovació o denegació de l'ajuda sol·licitada, prèviament demanarà informe de la Direcció General d'Administració Territorial de la Conselleria de Justícia i Administracions Públiques. Així mateix, i depenent de la naturalesa de l'acció que s'ha de realitzar, la Direcció General d'Economia sol·licitarà, dels órgans pertinents, tots els informes que considere necessaris per a l'adequada resolució del projecte.

Els informes esmentats en el paràgraf anterior hauran de ser emesos en el termini de 30 dies. Si no es rep l'informe en el termini assenyalat es podrà entendre que aquest és favorable.

**Article 12**

1. L'órgan competent per a la resolució dels expedients és el conseller d'Economia, Hisenda i Ocupació.

2. El termini màxim per a resoldre les sol·licituds que es formulen per a la concessió de les ajudes sol·licitades serà el de sis mesos computats des de la recepció de la sol·licitud en el registre de l'órgan competent per a la seua tramitació.

Transcorregut aquest termini, sense que haja recaigut resolució, es podrà entendre desestimada la sol·licitud de concessió de les ajudes.

La resolució, expressa o presumpta, posa fi a la via administrativa, i es podrà recórrer potestativament en reposició davant del mateix órgan que l'haja dictat o ser impugnada directament davant la Jurisdicció Contenciosa Administrativa, d'acord amb els requisits i terminis previstos en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.

**Article 13**

1. La concessió de les subvencions es notificarà als interessats, els quals hauran de manifestar la seua acceptació en un termini màxim de 15 dies hàbils davant la Direcció General d'Economia. Transcorregut aquest termini sense haver-ho efectuat quedarà sense efecte la subvenció.

No obstant el que disposa el paràgraf anterior, les entitats locals beneficiàries de la subvenció disposaran d'uns altres 15 dies per a acceptar la subvenció, amb la finalitat d'ajustar-lo a la realització dels plens municipals respectius.

2. L'acceptació de la subvenció suposarà l'obligació de l'interessat de complir les condicions determinats de la concessió, així com de les prescripcions que s'hi imposen i totes aquelles que deriven del que disposa aquest decret i les altres disposicions que li siguen d'aplicació.

VI. Liquidació de les subvencions

**Article 14**

1. El beneficiari podrà sol·licitar davant la Direcció General d'Economia la liquidació total de la subvenció, si haguera realitzat tota la inversió, o liquidacions parcials a mesura que vaja executant el projecte. En aquest últim supósit, podran exigir-se les garanties a favor de la Generalitat Valenciana que prèviament hagen sigut determinades per aquesta.

2. Les sol·licituds de cobrament de subvenció s'ajustaran al model que establisca la Direcció General d'Economia i duran adjunts els documents següents:

a) Quan pertoque, justificació, per part del beneficiari, del compliment de les seues obligacions tributàries i davant la Seguretat Social.

b) Justificació de les inversions efectivament executades, així com del compliment de les condicions establides en la resolució individual.

La justificació d'inversions es realitzarà d'acord amb les disposicions legals vigents en el moment de concessió de la subvenció.

3. La resolució individual podrà establir el nombre de liquidacions que podran presentar-se per a cada projecte.

VII. Incidències posteriors a la concessió

**Article 15**

1. La Direcció General d'Economia resoldrà les incidències relatives a l'expedient de concessió de les ajudes que es produïsquen després de la resolució de concessió.

2. El termini màxim per a resoldre serà el de tres mesos, computats des de la iniciació del procediment.

3. Contra aquesta resolució es podrà interposar un recurs d'alçada davant del conseller d'Economia, Hisenda i Ocupació, d'acord amb els criteris i terminis establits en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.

VIII. Control i inspecció

**Article 16**

1. La Direcció General d'Economia vigilarà l'adequada aplicació de les ajudes, i per a aixó podrà realitzar les inspeccions, comprovacions i demanar la informació que considere oportuna.

2. Les entitats beneficiàries de les subvencions regulades en el present decret s'hauran de sotmetre a les actuacions de control financer que pertoquen, si és el cas, a la Intervenció General de la Generalitat Valenciana, la Sindicatura de Comptes i a les previstes en el Tribunal de Comptes i altres órgans de control de la Comunitat Europea.

**Article 17**

1. Acabada l'execució del projecte, l'órgan competent comprovarà que aquest s'ha executat d'acord amb les condicions establides en la resolució individual.

2. Si el projecte no s'ha executat d'acord amb les condicions establides, s'analitzaran les causes i l'abast de l'incompliment, i si és el cas, s'iniciarà l'expedient d'incompliment de les obligacions del beneficiari.

**Article 18**

1. L'expedient d'incompliment s'iniciarà per acord de la Direcció General d'Economia mitjançant la comunicació al beneficiari de les causes determinants d'aquest. Els interessats podran, en qualsevol moment del procediment, anterior al tràmit d'audiència, adduir al·legacions i aportar documents o altres elements de judici.

2. Instruït el procediment, i immediatament abans de redactar la proposta de resolució, es posarà de manifest als interessats, que disposaran d'un termini de 15 dies per a al·legar i presentar els documents i les justificacions que estimen pertinents.

3. Presentades les al·legacions o transcorregut el termini de quinze dies hàbils sense contestació per part del beneficiari, la Direcció General d'Economia trametrà les actuacions, junt amb la seua proposta, al conseller d'Economia, Hisenda i Ocupació, perquè adopte la resolució que pertoque.

4. El termini màxim per a resoldre els procediments per incompliment serà de sis mesos, computat des de l'acord d'iniciació.

**Article 19**

L'incompliment d'algun dels requisits establits en el present decret pel beneficiari, o de les obligacions imposades com a conseqüència de la concessió de les ajudes, així com el falsejament, la inexactitud o l'omissió en les dades subministrades que hagen servit de base per a la concessió esmentada donarà lloc a la pèrdua total o parcial d'aquestes ajudes i al consegüent reintegrament d'aquestes, amb pagament dels interessos de demora que pertoquen, d'acord amb el que preveu la Llei d'Hisenda Pública de la Generalitat Valenciana i altres disposicions legals vigents en la matèria.

DISPOSICIONS FINALS

**Primera**

Es faculta el conseller d'Economia, Hisenda i Ocupació per a dictar totes les disposicions que exigisca l'aplicació i execució d'aquest decret.

**Segona**

El present decret entrarà en vigor l'endemà de la publicació en el Diari Oficial de la Generalitat Valenciana.

DISPOSICIÓ DEROGATÒRIA

Queden derogades les disposicions d'igual o inferior rang que regulen actuacions procedents en la mateixa matèria, i de forma expressa es deroga el Decret 99/1994, de 7 de juny, del Govern Valencià, pel qual es regula la concessió d'ajudes destinades al foment del desenvolupament local.

València, 27 de juny de 2000

El president de la Generalitat Valenciana,

EDUARDO ZAPLANA HERNÁNDEZ-SORO

El conseller d'Economia, Hisenda i Ocupació,

VICENTE RAMBLA MOMBLET

---

****[1]****Modificat pel **[Decret 112/2001, de 19 de juny](http://www.docv.gva.es/index.php?id=26&sig=2687/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecreto%26SOLO_NUMERO_DISPOSICION%3D112%26ANYO_DISPOSICION%3D2001)**, del Govern Valencià, pel qual es modifica parcialment el Decret 98/2000, de 27 de juny, pel qual es regula la concessió d'ajudes destinades al foment del desenvolupament local (DOCV núm. 4030 de 27.06.2001) Ref. Base de dades 2687/2001.


Còpia Permalink ELI